ካንሰር ታዳጊ አገሮችን በከፍተኛ ደረጃ እያጠቃ ነው
አዲስ አበባ፤ ጥር 27/2006/ዋኢማ/ – እኤአ በ2012 በካንሰር በሽታ ምክንያት ለሞት ከተዳረጉ ሰዎች 64ነጥብ 9 በመቶ የሚሆኑት በታደጊ አገሮች የሚገኙ መሆናቸውን መረጃዎች ያመለክታሉ። በበሽታው ምክንያት ለህልፈተ ህይወት የሚዳረጉ ሰዎች ቁጥር ከአስር ዓመታት በኋላ በዕጥፍ ሊያድግ እንደሚችልም መረጃዎቹ ይገልጻሉ።በኢትየጵያ ምንም እንኳ የበሽታውን ስርጭት የሚገልጽ በቂ መረጃ ባይኖርም በርካታ ቁጥር ያላቸው ዜጎች በበሽታው እየተጠቁ መሆናቸው ይገለጻል።በኢትዮጵያ የማህጸን ጫፍና የጡት ካንሰር ሴቶችን እንዲሁም ካፕሲ ሳርኮማና ፕሮስቴት ደግሞ ወንዶችን እያጠቁ ያሉ የካንሰር በሽታ ዓይነቶች መሆናቸው ትናንት በጠቅላይ ሚኒስቴር ጽህፈት ቤት አገር አቀፍ የካንሰር ኮሚቴ በተቋቋመብት ወቅት ተመልክቷል።የኢፌዴሪ የጤና ጥበቃ ሚኒስትር ዶክተር ከሰተብርሃን አድማሱ እንደሚናገሩት፤ በአገሪቱ የካንሰር ተጠቂዎች መጠን ለማወቅ የሚያስችል ጥናት በቅርቡ ይካሄዳል።በአሁኑ ወቅት የተሟላ የካንሰር ህክምና እየተሰጠ ያለው በጥቁር አንበሳ ሆስፒታል ብቻ መሆኑን ሚኒስትሩ ገልጸው፣ በቀጣይ ህክምናውን በመቐለ ፣ጅማ ፣ሃሮማያና ሃዋሳ ዩኒቨርሲቲዎች ለማስፋፋት ዕቅድ መያዝኑም ነው የሚናገሩት።ዓለም አቀፍ የካንሰር ቀን «ስለ ካንሰር የተሳሳቱ ግንዛቤዎችን እናስወግድ»በሚል መሪ ቃል ዛሬ የሚከበር ሲሆን መሪ ቃሉን በአጽንኦት ማስተዋል እንደሚገባ ሚኒስትሩ ይናገራሉ።«ካንሰር ይበልጥ የሚያጠቃው የሃብታም አገሮች ህዝቦችን ነው፤የሚለውን የተሳሳተ አመለካከት ማስተካከል አለብን» የሚሉት ሚኒስትሩ በሽታው በሁሉም አገሮች የሚከሰት መሆኑን ያመለክታሉ።በአሁኑ ወቅት ከሃብታም አገሮች ይልቅ በማደግ ላይ ያሉ አገሮች በበሽታው እየተጠቁ መሆናቸውንም ያብራራሉ።በሽታው አምራች ሃይልን በስፋት እያጠቃ መሆኑን ይገልጻሉ። በሽታውን ለማከምም ውድና ረጅም ጊዜ የሚፈጅ መሆኑን አመልክተው፣ ዜጎች የበሽታውን ምልክት በሚያዩበት ወቅት ፈጥነው ወደ ህክምና በመምጣት በቀላሉ መታከም አንደሚችሉ ነው የሚጠቁሙት።የተቋቋመው ኮሚቴም ህብረተሰቡ የችግሩን ስፋትና ጥልቀት እንዲገነዘብ ትልቅ አስተዋጽኦ እንደሚኖረውም ይናገራሉ።እየተስፋፋ የመጣውን የካንስር በሽታ ለመቋቋም የሚደረገውን ጥረት ለማገዝ የሚያስችለው ኮሚቴ በቀዳማዊት እመቤት ሮማን ተስፋዬ የሚመራ ሲሆን ፣የጤና ጥበቃ ሚኒስቴር፣የህዝብ ተወካዮች ምክር ቤት፣የሴቶች፣ህጻናትና ወጣቶች ሚኒስቴር ፣የዓለም የጤና ድርጅት የኢትዮጵያ ቅርንጫፍና ሌሎች በርካታ መንግስታዊ ያልሆኑ ድርጅቶችን በአባልነት አቅፏል።ቀዳማዊት እመቤት ሮማን ተስፋዬ እንደሚገል ጹት፤ በኢትዮጵያ ቀደም ባሉት ጊዚያት የካንሰር በሽታ ተገቢውን ትኩረት ሳይሰጠው ቆይቷል።ከቅርብ ዓመታት ጀምሮ ግን መንግስት የበሽታውን አስከፊነት ግምት ውስጥ በማስገባት የመከላከል ስራዎች ሲያከናውን ቆይቷል።«የካንሰር በሽታን ለመከላከል ማነቆዎች አሉ»የሚሉት ቀዳማዊት እመቤቷ፣ ስለ በሽታው ያለው ግንዛቤ አነስተኛ መሆንን በዋናነት ይጠቅሳሉ።እንደ ወይዘሮ ሮማን ገለጻ፤ ስለበሽታው ያለውን ግንዛቤ ለማሳደግ ከሚደረጉ ጥረቶች ጎን ለጎን በሽታውን ለመከላከል የሚያስችሉ የህክምና ተቋማት ማስፋፋት ይገባል።በዕለቱ ከቀረበው የመወያያ ጽሁፍ ለመረዳት እንደተቻለው አገራዊ ኮሚቴው በሁሉም የህበረተሰብ ክፍሎች ዘንድ ስለበሽታው ግንዛቤ በመፍጠር በበሽታው ምክንያት የሚከሰተውን የሞት አደጋ ለመቀነስ ይሰራል።በዓለም አቀፍ ደረጃ የካንሰር በሽታ ከልብ በሽታ ቀጥሎ ገዳይ ከሚባሉ ተላላፊ ያልሆኑ በሽታዎች አንዱ መሆኑን ነው። በአሁኑ ወቅት በየዓመቱ በበሽታው ምክንያት ስምንት ሚሊዮን የሚጠጉ ዜጎች ለህልፈተ ህይወት እየተዳረጉ መሆናቸውም ነው የተመለከተው።የሚመለከታቸው አካላት በሽታውን ለመከላከል በሚደረገው ጥረት የበኩላቸውን አስተዋጽኦ ማበርከት እንደሚገባቸውም ተጠቁሟል።